gā́rhapatye tásya pā́trāṇi sáṃsādayanti jagháneno tárhi gā́rhapatyaṃ sādayedyásyāhavanī́ye havī́ṃṣi śrapáyantyāhavanī́ye tásya pā́trāṇi sáṃsādayanti jagháneno tárhyāhavanī́yaṃ sādayetpr̥thivyā́stvā nā́bhau sādayāmī́ti mádhyaṃ vai nā́bhirmádhyamábhayaṃ tásmādāha pr̥thivyā́stvā nā́bhau sādayāmītyádityā upástha ítyupástha ivainadabhārṣuríti vā́ āhuryatsúguptaṃ gopāyánti tásmādāhā́dityā upástha ityágne havyáṃ rakṣéti tádagnáye caivaìtáddhavíḥ paridádāti gúptyā asyaí ca pr̥thivyai tásmādāhā́gne havyáṃ rakṣéti